**Analýza vplyvov na podnikateľské prostredie**

**Názov materiálu:** Návrh zákona, ktorým sa mení a dopĺňa zákon č. 7/2005 Z. z. o konkurze a reštrukturalizácii a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony

**Predkladateľ:** Ministerstvo spravodlivosti Slovenskej republiky

**3.1 Náklady regulácie**

***3.1.1 Súhrnná tabuľka nákladov regulácie***

*Tabuľka č. 1: Zmeny nákladov (ročne) v prepočte na podnikateľské prostredie (PP), vyhodnotenie mechanizmu znižovania byrokracie a nákladov.*

*Nahraďte rovnakou tabuľkou po vyplnení Kalkulačky nákladov podnikateľského prostredia, ktorá je povinnou prílohou tejto analýzy a nájdete ju na* [*webovom sídle MH SR*](https://www.mhsr.sk/podnikatelske-prostredie/lepsia-regulacia/regulacne-zatazenie/kalkulacka-nakladov-regulacie)*, (ďalej len „Kalkulačka nákladov“):*

|  |  |  |
| --- | --- | --- |
| ***TYP NÁKLADOV*** | **Zvýšenie nákladov v € na PP** | **Zníženie nákladov v € na PP** |
| *A. Dane, odvody, clá a poplatky*,*ktorých cieľom je znižovať negatívne externality* | *0* | *0* |
| *B. Iné poplatky* | *0* | *0* |
| *C. Nepriame finančné náklady* | *0* | *0* |
| *D. Administratívne náklady* | *0* | *5 828 854* |
| ***Spolu = A+B+C+D*** | ***0*** | ***5 828 854*** |
| ***z toho*** |  |  |
| *E. Vplyv na mikro, malé a stredné podniky* | *0* | *0* |
| *F. Úplná harmonizácia práva EÚ* | *0* | *0* |
|  | | |
| ***VÝPOČET mechanizmu znižovania byrokracie a nákladov*** | ***IN*** | ***OUT*** |
| ***G. Náklady okrem výnimiek = B+C+D-F*** | ***0*** | ***5 828 854*** |

***3.1.2 Výpočty vplyvov jednotlivých regulácií na zmeny v nákladoch podnikateľov***

*Tabuľka č. 2: Výpočet vplyvov jednotlivých regulácií (nahraďte rovnakou tabuľkou po vyplnení Kalkulačky nákladov):*

|  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- |
| **P.č.** | **Zrozumiteľný a stručný opis regulácie vyjadrujúci dôvod zvýšenia/zníženia nákladov na PP** | **Číslo normy**  (zákona, vyhlášky a pod.) | **Lokalizácia** (§, ods.) | **Pôvod regulácie:**  SK/EÚ úplná harm./EÚ harm. s možnosťou voľby | **Účinnosť**  **regulácie** | **Kategória dotk. subjektov** | **Počet subjektov v dotk. kategórii** | **Počet subjektov MSP v dotk. kategórii** | **Vplyv na 1 podnik. v €** | **Vplyv na kategóriu dotk. subjektov v €** | **Druh vplyvu**  In (zvyšuje náklady) /  Out (znižuje náklady**)** |
| 1 | Zrušenie písomnej formy informovania správcu veriteľom o skutočnosti zakladajúcej zánik účastníctva | z. č. 7/2005 | § 27 ods. 2 | SK | 01.07.24 | veritelia | 2 617 | N | 9 | 22 316 | Out (znižuje náklady) |
| 2 | Zrušenie písomnej formy popretia prihlásenej pohľadávky veriteľom | z. č. 7/2005 | § 32 ods.2 | SK | 01.07.24 | veritelia | 2 136 | N | 9 | 18 214 | Out (znižuje náklady) |
| 3 | Zverejnenie zápisnice zo schôdze veriteľov počas konkurzu bez nutnosti nahliadať do nej v kancelárii správcu | z. č. 7/2005 | § 35 ods. 6 a 7 | SK | 01.07.24 | veritelia | 2 136 | N | 17 | 36 429 | Out (znižuje náklady) |
| 4 | Zrušenie vydávania písomných potvrdení o zapísanom majetku v súpise | z. č. 7/2005 | § 76 ods. 4 | SK | 01.07.24 | všetky kategórie | 100 | N | 9 | 853 | Out (znižuje náklady) |
| 5 | Zrušenie vydávania potvrdení správcu o zapísaní pohľadávky do zoznamu pohľadávok | z. č. 7/2005 | § 122 ods. 3 | SK | 01.07.24 | veritelia | 480 | N | 9 | 4 093 | Out (znižuje náklady) |
| 6 | Zverejnenie zápisnice zo schôdze veriteľov počas reštrukturalizácie bez nutnosti nahliadať do nej v kancelárii správcu | z. č. 7/2005 | § 126 ods. 4 | SK | 01.07.24 | veritelia | 480 | N | 17 | 8 186 | Out (znižuje náklady) |
| 7 | Zverejnenie zoznamu žiadostí účastníkov reštrukturalizačného plánu v insolvenčnom registri | z. č. 7/2005 | § 145 ods. 2 | SK | 01.07.24 | účastníci plánu | 100 | N | 17 | 1 705 | Out (znižuje náklady) |
| 8 | Zverejnenie zápisnice zo schvaľovacej schôdze počas reštrukturalizácie | z. č. 7/2005 | § 150 ods. 4 | SK | 01.07.24 | účastníci plánu | 100 | N | 17 | 1 705 | Out (znižuje náklady) |
| 9 | Zverejnenie reštrukturalizačného plánu v insolvenčnom registri bez nutnosti fyzického nazerania do súdneho spisu | z. č. 7/2005 | § 153 ods. 2 | SK | 01.07.24 | účastníci plánu | 100 | N | 17 | 1 705 | Out (znižuje náklady) |
| 10 | Zverejnenie návrhu splátkového kalendára bez nutnosti fyzického nahliadania u správcu | z. č. 7/2005 | § 168d | SK | 01.07.24 | veritelia | 100 | N | 17 | 1 705 | Out (znižuje náklady) |
| 11 | Zavedenie elektronického doručovania podaní a iných písomností v konkurznom, reštrukturalizačnom a oddlžovacom konaní | z. č. 7/2005 | § 197a | SK | 01.07.24 | dlžníci, veritelia | 152 769 | N | 20 | 3 126 513 | Out (znižuje náklady) |
| 12 | Zrušenie povinnosti správcu umožniť nahliadanie do spisu | z. č. 8/2005 | § 8 ods. 4 | SK | 01.07.24 | dlžníci, veritelia | 152 769 | N | 17 | 2 605 428 | Out (znižuje náklady) |

***Doplňujúce informácie k spôsobu výpočtu vplyvov jednotlivých regulácií na zmenu nákladov***

*Osobitne pri každej regulácii s vplyvom na PP zhodnotenom v tabuľke č. 2 uveďte doplňujúce informácie tak, aby mohol byť skontrolovaný spôsob a správnosť výpočtov. Uveďte najmä, ako ste vypočítali vplyvy a z akého zdroja ste čerpali početnosti (uveďte aj link na konkrétne štatistiky, ak sú dostupné na internete). Jednotlivé regulácie môžu mať jeden alebo viac typov nákladov (A. Dane, odvody, clá a poplatky, ktorých cieľom je znižovať negatívne externality, B. Iné poplatky, C. Nepriame finančné náklady, D. Administratívne náklady). Rozčleňte ich a vypočítajte v súlade s metodickým postupom.*

1. *Zrušenie písomnej formy informovania správcu veriteľom o skutočnosti zakladajúcej zánik účastníctva*

Navrhovaná úprava ruší nutnosť písomného informovania správcu veriteľom o skutočnosti zakladajúcej zánik účastníctva. Táto regulácia je vyhodnotená ako znižujúca náklady z dôvodu zjednodušenia úkonu. Počet dotknutých subjektov vychádza z priemerného počtu veriteľov v konkurze a v reštrukturalizácii za roky 2019-2021 z dát Registra úpadcov (z konaní, kde tieto dáta boli dostupné), vynásobeného priemerným počtom konaní (dáta rezortnej štatistiky), v ktorých bol za roky 2019-2021 vyhlásený konkurz alebo povolená reštrukturalizácia. Frekvencia bola zvolená ako 1‑krát ročne. Pri kvantifikácii bol použitý postup na základe alternatívy č. 2 pre administratívne náklady, kedy bola podľa povahy regulácie zvolená hodnota z preddefinovaného číselníka. V tomto prípade to bolo predloženie dokladu/dokumentu papierovo.

1. *Zrušenie písomnej formy popretia prihlásenej pohľadávky veriteľom*

Navrhovaná úprava ruší nutnosť písomnej formy popretia prihlásenej pohľadávky veriteľom. Táto regulácia je vyhodnotená ako znižujúca náklady z dôvodu zjednodušenia úkonu jeho elektronizáciou. Počet dotknutých subjektov bol určený prostredníctvom priemerného počtu veriteľov na jeden konkurz za roky 2019-2021 (dáta Registra úpadcov tam, kde bol tento údaj dostupný) vynásobeného priemerným počtom konaní (dáta rezortnej štatistiky), v ktorých bol za roky 2019-2021 vyhlásený konkurz. Frekvencia bola zvolená ako 1-krát ročne. Pri kvantifikácii bol použitý postup na základe alternatívy č. 2 pre administratívne náklady, kedy bola podľa povahy regulácie zvolená hodnota z preddefinovaného číselníka. V tomto prípade to bolo predloženie dokladu/dokumentu papierovo.

1. *Zverejnenie zápisnice zo schôdze veriteľov počas konkurzu bez nutnosti nahliadať do nej v kancelárii správcu*

Navrhovaná úprava zavádza povinnosť zverejniť zápisnicu zo schôdze veriteľov počas konkurzu. V prípade, že do nej budú chcieť veritelia nahliadnuť, nebudú tak musieť urobiť fyzicky v kancelárii správcu. Z tohto dôvodu bola regulácia vyhodnotená ako znižujúca náklady. Počet dotknutých subjektov bol určený prostredníctvom priemerného počtu veriteľov na jeden konkurz za roky 2019-2021 (dáta Registra úpadcov tam, kde bol tento údaj dostupný) vynásobeného priemerným počtom konaní (dáta rezortnej štatistiky), v ktorých bol za roky 2019-2021 vyhlásený konkurz. Frekvencia bola zvolená ako 1-krát ročne. Navrhovaná regulácia bola vyhodnotená ako administratívna. Pri kvantifikácii administratívnych nákladov bola pritom zvolená alternatíva č. 2 a z číselníka vybraná povinnosť poskytnutie súčinnosti, ktorá už nebude po zavedení úpravy nutná.

1. *Zrušenie vydávania písomných potvrdení o zapísanom majetku v súpise*

Navrhovaná úprava ruší pre dotknuté subjekty nutnosť požiadať o vydanie písomného potvrdenia o zapísanom majetku v súpise. Z tohto dôvodu bola predmetná regulácia vyhodnotená ako znižujúca náklady. Na kvantifikáciu nákladov, ktoré navrhovaná úprava ruší bol z dôvodu nedostupnosti dát zvolený modelový príklad na 100 podnikateľských subjektov. Frekvencia bola zvolená 1- krát ročne. Navrhovaná regulácia bola vyhodnotená ako administratívna, pričom pre kvantifikáciu nákladov bola zvolená alternatíva č. 2 a z číselníka vybraná povinnosť predloženie dokladu/dokumentu papierovo.

1. *Zrušenie vydávania potvrdení správcu o zapísaní pohľadávky do zoznamu pohľadávok*

Podobne ako pri predošlej regulácii navrhovaná úprava ruší pre dotknuté subjekty (veriteľov) nutnosť požiadať o vydanie potvrdenia správcu o zapísaní pohľadávky do zoznamu pohľadávok. Táto regulácia bola preto rovnako vyhodnotená ako znižujúca náklady. Počet dotknutých subjektov bol kvantifikovaný za využitia dát Registra úpadcov, kde bol za roky 2019-2021 vypočítaný priemerný počet veriteľov na jednu reštrukturalizáciu (v tých reštrukturalizáciách, kde bol tento údaj prítomný), ktorý bol prenásobený dátami rezortnej štatistiky o priemernom počte povolených reštrukturalizácií za roky 2019-2021. Frekvencia bola zvolená 1- krát ročne. Navrhovaná regulácia bola vyhodnotená ako administratívna, pričom pre kvantifikáciu nákladov bola zvolená alternatíva č. 2 a z číselníka vybraná povinnosť predloženie dokladu/dokumentu papierovo.

1. *Zverejnenie zápisnice zo schôdze veriteľov počas reštrukturalizácie bez nutnosti nahliadať do nej v kancelárii správcu*

Navrhovaná úprava zavádza povinnosť zverejniť zápisnicu zo schôdze veriteľov počas reštrukturalizácie. V prípade, že do nej budú chcieť veritelia nahliadnuť, nebudú tak musieť urobiť fyzicky v kancelárii správcu. Z tohto dôvodu bola regulácia vyhodnotená ako znižujúca náklady. Počet dotknutých subjektov bol kvantifikovaný za využitia dát Registra úpadcov, kde bol za roky 2019-2021 vypočítaný priemerný počet veriteľov na jednu reštrukturalizáciu (v tých reštrukturalizáciách, kde bol tento údaj dostupný), ktorý bol prenásobený dátami rezortnej štatistiky o priemernom počte povolených reštrukturalizácií za roky 2019-2021. Frekvencia bola zvolená ako 1-krát ročne. Navrhovaná regulácia bola vyhodnotená ako administratívna. Pri kvantifikácii administratívnych nákladov bola pritom zvolená alternatíva č. 2 a z číselníka vybraná povinnosť poskytnutie súčinnosti, ktorá už nebude po zavedení úpravy nutná.

1. *Zverejnenie zoznamu žiadostí účastníkov reštrukturalizačného plánu v insolvenčnom registri*

Navrhovaná úprava zavádza povinnosť správcu zverejňovať zoznam žiadostí účastníkov reštrukturalizačného plánu v insolvenčnom registri. Dotknuté subjekty tak nebudú musieť nahliadať do spisu v kancelárii správcu. Z tohto dôvodu je regulácia vyhodnotená ako znižujúca náklady. Na kvantifikáciu nákladov, ktoré navrhovaná úprava ruší, bol z dôvodu nedostupnosti údajov o počte dotknutých subjektov zvolený modelový príklad na 100 podnikateľských subjektov. Frekvencia bola zvolená ako 1-krát ročne. Navrhovaná regulácia bola vyhodnotená ako administratívna. Pri kvantifikácii administratívnych nákladov bola pritom zvolená alternatíva č. 2 a z číselníka vybraná povinnosť poskytnutie súčinnosti, ktoré už nebude po zavedení úpravy nutné.

1. *Zverejnenie zápisnice zo schvaľovacej schôdze počas reštrukturalizácie*

Navrhovaná úprava zavádza povinnosť zverejniť zápisnicu zo schvaľovacej schôdze počas reštrukturalizácie. V prípade, že do nej budú chcieť dotknuté subjekty nahliadnuť, nebudú tak musieť urobiť fyzicky v kancelárii správcu. Z tohto dôvodu bola regulácia vyhodnotená ako znižujúca náklady. Na kvantifikáciu nákladov, ktoré navrhovaná úprava ruší, bol z dôvodu nedostupnosti údajov o počte dotknutých subjektov zvolený modelový príklad na 100 podnikateľských subjektov. Frekvencia bola zvolená ako 1-krát ročne. Navrhovaná regulácia bola vyhodnotená ako administratívna. Pri kvantifikácii administratívnych nákladov bola pritom zvolená alternatíva č. 2 a z číselníka vybraná povinnosť poskytnutie súčinnosti, ktoré už nebude po zavedení úpravy nutné.

1. *Zverejnenie reštrukturalizačného plánu v insolvenčnom registri bez nutnosti fyzického nazerania do súdneho spisu*

Navrhovaná úprava zavádza povinnosť zverejniť reštrukturalizačný plán v insolvenčnom registri. V prípade, že do neho budú chcieť dotknuté subjekty nahliadnuť, nebudú tak musieť urobiť fyzicky v kancelárii správcu. Z tohto dôvodu bola regulácia vyhodnotená ako znižujúca náklady. Na kvantifikáciu nákladov, ktoré navrhovaná úprava ruší, bol z dôvodu nedostupnosti údajov o počte dotknutých subjektov zvolený modelový príklad na 100 podnikateľských subjektov. Frekvencia bola zvolená ako 1-krát ročne. Navrhovaná regulácia bola vyhodnotená ako administratívna. Pri kvantifikácii administratívnych nákladov bola pritom zvolená alternatíva č. 2 a z číselníka vybraná povinnosť poskytnutie súčinnosti, ktorá už nebude po zavedení úpravy nutná.

1. *Zverejnenie návrhu splátkového kalendára bez nutnosti fyzického nahliadania u správcu*

Navrhovaná úprava zavádza povinnosť zverejniť návrh splátkového kalendára. V prípade, že do neho budú chcieť dotknuté subjekty nahliadnuť, nebudú tak musieť urobiť fyzicky v kancelárii správcu. Z tohto dôvodu bola regulácia vyhodnotená ako znižujúca náklady. Na kvantifikáciu nákladov, ktoré navrhovaná úprava ruší, bol z dôvodu nedostupnosti údajov o počte dotknutých subjektov zvolený modelový príklad na 100 podnikateľských subjektov. Frekvencia bola zvolená ako 1-krát ročne. Navrhovaná regulácia bola vyhodnotená ako administratívna. Pri kvantifikácii administratívnych nákladov bola pritom zvolená alternatíva č. 2 a z číselníka vybraná povinnosť poskytnutie súčinnosti, ktorá už nebude po zavedení úpravy nutná.

1. *Zavedenie elektronického doručovania podaní a iných písomností v konkurznom, reštrukturalizačnom a oddlžovacom konaní*

Navrhovanou úpravou sa zavedie elektronické doručovanie podaní a iných písomností v konkurznom, reštrukturalizačnom a oddlžovacom konaní, čo zníži náklady dotknutým subjektom. Počet dotknutých subjektov vychádza z priemerného počtu veriteľov na jeden konkurz (9,3 veriteľov) a reštrukturalizáciu (27,2 veriteľov) za roky 2019-2021 z dát Registra úpadcov (z konaní, kde tieto dáta boli dostupné) vynásobeného priemerným počtom konaní (dáta rezortnej štatistiky), v ktorých bol za roky 2019-2021 vyhlásený konkurz (229) alebo povolená reštrukturalizácia (17,67). Zároveň bol podobným spôsobom určený a pripočítaný počet veriteľov v oddlžení konkurzom, keď sa za roky 2019-2021 vypočítal priemerný počet veriteľov (12,35), ktorí sú právnickými osobami a fyzickými osobami – podnikateľmi, na jedno oddlženie konkurzom (dáta Registra úpadcov pre konania, kde boli dostupné), a tento počet sa následne prenásobil priemerným počtom oddlžovacích konaní (12 020,66) za roky 2019-2021, kde bol vyhlásený konkurz (rezortná štatistika). K týmto dvom údajom bol následne pripočítaný priemerný počet dlžníkov za roky 2019-2021, kde bol vyhlásený konkurz (229) alebo povolená reštrukturalizácia (17,67), ako aj počet dlžníkov fyzických osôb podnikateľov, na ktorých bol v oddlžovacom konaní vyhlásený konkurz (1414). Frekvencia bola zvolená ako 4-krát ročne, nakoľko účastníci konania počas prebiehajúceho konania realizujú viacero úkonov (napr. podanie návrhu, popretie pohľadávky, podanie námietky, podanie odvolania). Navrhovaná regulácia bola vyhodnotená ako administratívna. Pri kvantifikácii administratívnych nákladov bola pritom zvolená alternatíva č. 2 a z číselníka vybraná povinnosť predloženie dokladu/dokumentu písomne, ktoré už nebude po zavedení úpravy nutné.

1. *Zrušenie povinnosti správcu umožniť nahliadanie do spisu*

Navrhovaná úprava ruší povinnosti správcu umožniť nahliadanie do spisu, keďže jednotlivé dokumenty budú správcom zverejňované. V prípade, že budú chcieť dlžníci alebo veritelia do spisu nahliadnuť, nebudú tak musieť urobiť fyzicky v kancelárii správcu. Z tohto dôvodu bola regulácia vyhodnotená ako znižujúca náklady. Počet dotknutých subjektov vychádza z priemerného počtu veriteľov na jeden konkurz (9,3 veriteľov) a reštrukturalizáciu (27,2 veriteľov) za roky 2019-2021 z dát Registra úpadcov (z konaní, kde tieto dáta boli dostupné) vynásobeného priemerným počtom konaní (dáta rezortnej štatistiky), v ktorých bol za roky 2019-2021 vyhlásený konkurz (229) alebo povolená reštrukturalizácia (17,67). Zároveň bol podobným spôsobom určený a pripočítaný počet veriteľov v oddlžení konkurzom, keď sa za roky 2019-2021 vypočítal priemerný počet veriteľov (12,35), ktorí sú právnickými osobami a fyzickými osobami – podnikateľmi, na jedno oddlženie konkurzom (dáta Registra úpadcov pre konania, kde boli dostupné), a tento počet sa následne prenásobil priemerným počtom oddlžovacích konaní (12 020,66) za roky 2019-2021, kde bol vyhlásený konkurz (rezortná štatistika). K týmto dvom údajom bol následne pripočítaný priemerný počet dlžníkov za roky 2019-2021, kde bol vyhlásený konkurz (229) alebo povolená reštrukturalizácia (17,67), ako aj počet dlžníkov fyzických osôb podnikateľov, na ktorých bol v oddlžovacom konaní vyhlásený konkurz (1414). Frekvencia bola zvolená ako 1-krát ročne. Navrhovaná regulácia bola vyhodnotená ako administratívna. Pri kvantifikácii administratívnych nákladov bola pritom zvolená alternatíva č. 2 a z číselníka vybraná povinnosť poskytnutie súčinnosti, ktorá už nebude po zavedení úpravy nutná.

**3.2 Vyhodnotenie konzultácií s podnikateľskými subjektmi pred predbežným pripomienkovým konaním**

*Uveďte formu konzultácií vrátane zdôvodnenia jej výberu a trvanie konzultácií, termíny stretnutí. Uveďte spôsob oslovenia dotknutých subjektov, zoznam konzultujúcich subjektov, tiež link na webovú stránku, na ktorej boli konzultácie zverejnené.*

*Uveďte hlavné body konzultácií a ich závery.*

*Uveďte zoznam predložených alternatívnych riešení problematiky od konzultujúcich subjektov, ako aj návrhy od konzultujúcich subjektov na zníženie nákladov regulácií na PP, ktoré neboli akceptované a dôvod neakceptovania.*

*Alternatívne namiesto vypĺňania bodu 3.2 môžete uviesť ako samostatnú prílohu tejto analýzy Záznam z konzultácií obsahujúci požadované informácie.*

**Zúčastnené subjekty:**

Ministerstvo hospodárstva Slovenskej republiky

Slovenská banková asociácia

Centrum lepšej regulácie

Asociácia inkasných spoločností

Ministerstvo spravodlivosti Slovenskej republiky

Dňa 23. mája 2022 bola zverejnená predbežná informácia podľa § 9 zákona č. 400/2015 Z. z. o tvorbe právnych predpisov a o Zbierke zákonov Slovenskej republiky a o zmene a doplnení niektorých zákonov k návrhu zákona, ktorým sa mení a dopĺňa zákon č. 7/2005 Z. z. o konkurze a reštrukturalizácii a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony alternatívne prijatie nového právneho predpisu s cieľom prijatia novej legislatívy pre zjednotenie a elektronizáciu procesov riešenia insolvenčných problémov v súlade s cieľmi Plánu obnovy a odolnosti (komponent 14).

Dňa 14. septembra 2022 sa uskutočnili konzultácie so subjektmi, ktoré vyjadrili záujem o konzultácie na základe zverejnenej predbežnej informácie.

Zástupcovia Ministerstva spravodlivosti Slovenskej republiky v úvode prezentovali základné úvahy a náčrty (predstavy) novej právnej úpravy, ktorá by mala byť začlenená do zákona č. 7/2005 Z. z. o konkurze a reštrukturalizácii a o zmene a doplnení niektorých zákonov v znení neskorších predpisov. Základný koncept novej právnej úpravy mal pozostávať z vytvorenia nového informačného systému, tzv. register predinsolvenčných a insolvenčných konaní, ktorý by v sebe zastrešoval zverejňovanie (vrátane právnych účinkov) údajov a udalostí v rámci konkurzných konaní, reštrukturalizačných konaní a likvidácie, ktoré sa aktuálne zverejňujú v Registri úpadcov a v Obchodnom vestníku. Má ísť o komplexný informačný zdroj s právnymi účinkami o predinsolvenčných a insolvenčných konaniach, pričom systém má napĺňať tak súd, ako aj správca. Dispozícia s údajmi v insolvenčnom registra a naplnenie insolvenčného registra relevantnými údajmi inými subjektmi zatiaľ nie je realizovateľná.

Na základe prezentácie konceptu a úvah jednotlivé subjekty uviedli, že riešenie tejto problematiky vítajú. Vo vzťahu k navrhovanému riešeniu ďalej jednotlivé subjekty v zhode uvádzajú nasledovné:

* nový informačný systém by mal byť aktívny nielen voči súdu, ale aj voči správcovi, veriteľom a všetkým účastníkom konania a vo vzťahu ku všetkým častiam konania (výsledok konzultácie - nateraz vzhľadom na legislatívne a časové možnosti ostáva zachovaná úprava a koncept, ktorý uprednostňuje len dvoch administrátorov, a to správcu a súd),
* má byť prostredníctvom neho zabezpečená aktívna aj pasívna komunikácia (výsledok konzultácie - táto problematika bude závisieť od reálnych možností architektov informačného systému),
* malo by ísť o automatizovaný systém, ktorý by mal odbúrať nadmernú administratívnu záťaž, napr. by mal byť schopný vytvoriť sám napr. zoznam pohľadávok, prostredníctvom neho by mali byť zvolávané veriteľské schôdze a pod. (výsledok konzultácie - problematika funkcionality bude riešená priamo pri tvorbe informačného systému; na účely legislatívy nie je táto funkcionalita nateraz relevantná),
* je nutné vyriešiť otázku publicity údajov (výsledok konzultácie – nateraz budú všetky údaje z nového informačného systému všeobecne verejne dostupné),
* z obsahového hľadiska je vhodné, aby systém obsahoval aj údaje o poradcoch, auditóroch a iných osobách, ktoré v rámci riešenia stavu podnikateľa môžu poskytnúť svoje služby, (výsledok konzultácie – tieto možnosti úpravy budú prehodnotené a v prípade potreby doplnené aj do legislatívneho textu)
* je vhodné riešiť a následne aj zbierať podnety od aktívnych užívateľov, najmä správcov (výsledok konzultácie – podnety samozrejme budú vítané, avšak nový informačný systém neslúži na zber podnetov a návrhov na jeho úpravu, tieto podnetu môžu byť však samozrejme smerované správcovi informačného systému a následne prípadne pretransformované do funkcionality systému alebo prípadne aj do legislatívy).

K obsahovému spektru nového informačného systému bolo uvedené, aby systém poskytoval komplexný prehľad o udalostiach (viditeľný sled udalostí podľa vzoru českého insolvenčného registra), aby bola umožnená dátová kompatibilita a je nutné zabezpečiť čo najširší rozsah údaj pre právne a ekonomické analýzy, ktoré by mali byť verejne dostupné, pričom tento systém musí obsahovať verifikované údaje.

Problematika migrácie údajov z Registra úpadcov a Obchodného vestníka nateraz nebola riešená.

Následne bol predostrený návrh na rozšírenie právnej úpravy na komplexne speňažovanie majetku aj v exekúciách a dražbách, avšak uvedené bolo vyhodnotené ako nateraz neuskutočniteľné z časových dôvodov.

**3.3 Vplyvy na konkurencieschopnosť a produktivitu**

*Dochádza k vytvoreniu resp. k zmene bariér na trhu?*

Navrhovanou právnou úpravou sa zjednodušujú a zrýchľujú procesy ukončenia podnikania na Slovensku, čo prispeje k zníženiu časových a administratívnych bariér v podnikateľskom prostredí.

*Bude sa s niektorými podnikmi alebo produktmi zaobchádzať v porovnateľnej situácii rôzne (napr. špeciálne režimy pre mikro, malé a stredné podniky tzv. MSP)?*

Nie.

*Ovplyvňuje zmena regulácie cezhraničné investície (príliv/odliv zahraničných investícií resp. uplatnenie slovenských podnikov na zahraničných trhoch)?*

Efektívnejšie a transparentnejšie procesy ukončenia podnikania zvyšujú (dorovnávajú) konkurencieschopnosť domáceho podnikateľského prostredia vo vzťahu k zahraničným trhom.

*Ovplyvní dostupnosť základných zdrojov (financie, pracovná sila, suroviny, mechanizmy, energie atď.)?*

Nie.

*Ovplyvňuje zmena regulácie inovácie, vedu a výskum?*

Nie.

*Ako prispieva zmena regulácie k cieľu Slovenska mať najlepšie podnikateľské prostredie spomedzi susediacich krajín EÚ?*

***Konkurencieschopnosť:***

*Na základe uvedených odpovedí zaškrtnite a popíšte, či materiál konkurencieschopnosť:*

*zvyšuje ☐ nemení ☐ znižuje*

***Produktivita:***

*Aký má materiál vplyv na zmenu pomeru medzi produkciou podnikov a ich nákladmi?*

Návrhom zákona sa elektronizáciou procesov znižujú časové a administratívne náklady pre podniky.

*Na základe uvedenej odpovede zaškrtnite a popíšte, či materiál produktivitu:*

*zvyšuje ☐ nemení ☐ znižuje*

**3.4 Iné vplyvy na podnikateľské prostredie**

*Ak má materiál vplyvy na PP, ktoré nemožno zaradiť do predchádzajúcich častí, či už pozitívne alebo negatívne, tu ich uveďte. Patria sem:*

1. *sankcie alebo pokuty, ako dôsledok porušenia právne záväzných ustanovení;*
2. *vplyvy súvisiace so žiadosťami o alebo prijímaním dotácií, fondov, štátnej pomoci a čerpaním iných obdobných foriem podpory zo strany štátu, keďže sú sprievodným javom uchádzania sa či získania benefitov, na ktoré nie je právny nárok priamo zo zákona, ale vzniká na základe prejavu vôle dotknutého subjektu;*
3. *regulované ceny podľa zákona č. 18/1996 Z. z. o cenách;*
4. *iné vplyvy, ktoré predpokladá materiál, ale nemožno ich zaradiť do častí 3.1 a 3.3.*

V prvom rade si dovoľujeme uviesť, že predkladaný návrh zákona predpokladá tak pozitívny, ako aj negatívny vplyv (negatívny vplyv však v zanedbateľnom rozsahu) na podnikateľské prostredie, pričom niektoré z vplyvov na podnikateľské prostredie nemožno kvantifikovať z dôvodu nedostupnosti údajov, príp. ide o zanedbateľné vplyvy.

Zároveň ide o právnu úpravu, ktorá sa vo väčšej časti dotýka vzťahov podnikateľ – štát, kde štát je zastúpený osobou správcu (v tomto prípade správca vystupuje ako orgán verejnej moci) a súdom a to pri riešení insolvenčných problémov subjektu, ktorý je platobne neschopný alebo mu platobná neschopnosť hrozí, je v predlžení alebo v likvidácii, pričom vo všetkých uvedených prípadoch je práve záujem štátu na tom, aby všetky konania, v rámci ktorých sa tieto „insolvenčné“ situácie podnikateľských subjektov, prípadne aj fyzických osôb (napr. v prípade oddlženia) riešia, mali za cieľ uspokojiť veriteľov takéhoto subjektu v insolvencii alebo hroziacej insolvencii, pričom toto uspokojenie je priamo závislé od majetku subjektu, ktorý sa v nepriaznivej situácii nachádza. Všetky dotknuté konania sú aktuálne vedené podľa nastavených procesných pravidiel, ktoré sú vzhľadom na vývoj elektronizácie a vývoj informačných systémov, ako aj vzhľadom na požiadavky Európskej únie na elektronizáciu uvedených procesov, pomerne zastaralé a nezodpovedajúce požiadavkám na procesné pravidlá využívané v moderných informačných systémoch. Práve z uvedeného dôvodu a v súlade s cieľmi a zámermi Plánu obnovy a odolnosti (komponent 14) sa navrhuje centralizácia uvedených procesov riešenia predinsolvenčných a insolvenčných problémov podnikateľských subjektov v rámci jedného informačného systému, ktorý ma zastrešovať nielen vedenie týchto konaní, ale aj evidenciu všetkých potrebných a nevyhnutných údajov a udalostí, ktoré je potrebné monitorovať a zbierať aj na štatistické účely. Uvedené je potrebné aj z hľadiska užívateľskej prívetivosti vo vzťahu k veriteľom, ktorí budú môcť nájsť všetky relevantné údaje vo vopred predvídateľnej a stanovenej forme na jednom mieste bez potreby vyhľadávania informácií na iných webových sídlach či v iných registroch.

Práve z uvedených dôvodov dochádza k rozsiahlym zmenám v jednotlivých procesoch, ktoré súvisia s Registrom predinsolvenčných, insolvenčných a likvidačných konaní, prostredníctvom ktorého sa tieto konania majú viesť a evidovať (vrátane zverejňovania údajov a udalostí o týchto konaniach). Vo všetkých uvedených procesoch tak dochádza k rozsiahlej pozitívnej zmene spočívajúcej v opustení tzv. tlačenej formy dokumentácie v dotknutých konaniach, t. j. dochádza nielen k odstráneniu administratívnej záťaže pri spracovávaní, evidovaní, vytváraní a prípadnom doručovaní a zverejňovaní potrebných listín a dokumentov, ale rovnako ku stransparentneniu a urýchleniu konaní práve v dôsledku ich elektronizácie a centralizácie. Napr. dochádza k zavedeniu všeobecného pravidla o doručovaní a zverejňovaní súdnych a iných písomností súdu, správcu a likvidátora (v prípade súdom nariadenej likvidácie) prostredníctvom Registra predinsolvenčných, likvidačných a insolvenčných konaní, k virtualizácii zoznamu pohľadávok, súpisu majetku, evidencie pohľadávok proti podstate, k zavedeniu elektronického doručovania písomností účastníkov konaní a ďalších zúčastnených osôb súdu a správcovi, prípadne likvidátorovi, k elektronizácii (vo väčšom rozsahu) správcovského spisu, atď. Navrhované zmeny zároveň správcovi zjednodušia a zefektívnia realizovanie zákonom predpokladaných úkonov ako aj prácu v informačnom systéme v porovnaní so súčasným informačným systémom registra úpadcov (napr. vedenie zoznamu pohľadávok automatizovaným spôsobom, elektronizácia súpisu majetku, zverejňovanie správ o postupe speňažovania a plánovaných úkonoch, virtualizácia zoznamu pohľadávok proti podstate, informovanie o spôsobe vybavenia podnetu na popretie pohľadávky, elektronické vedenie evidencie žiadostí účastníkov plánu, zverejnenie oznamu o dni a mieste pokračovania schvaľovacej schôdze). Je tiež potrebné uviesť, že údaje zverejnené v insolvenčnom registri nie je potrebné pred orgánmi verejnej moci a v obchodnom styku preukazovať, čím sa rovnako tak odbremeňujú podnikateľské subjekty od povinnosti preukazovať tieto skutočnosti.

Vzhľadom na uvedené možno jednoznačne konštatovať, že predkladaný návrh zákona bude mať výrazne pozitívny vplyv nielen na podnikateľské prostredie, a to z dôvodu, že navrhovaná právna úprava výrazným spôsobom zníži čas a náklady potrebné pre ukončenie podnikania, zlepší zber a kvalitu údajov potrebných pre hodnotenie dotknutých konaní a v neposlednom rade vytvorí transparentný a efektívny procesný rámec predinsolvenčných, likvidačných a insolvenčných konaní. Navrhovaná právna úprava rovnako tak prispieva k odstráneniu značnej administratívnej záťaže, ktorá je spojená s tzv. „fyzickým alebo listinným“ vedením dotknutých konaní.